****

**9. САЈАМ СТИПЕНДИЈА: *ИЗАБЕРИ СТИПЕНДИЈУ ПО СВОЈОЈ МЕРИ***

Универзитетски Центар за развој каријере и саветовање студената са задовољством позива све студенте и дипломце Универзитета у Крагујевцу да 19. октобра 2017. године посете Сајам стипендија и информишу се о могућностима за академску мобилност и усавршавање у земљи и иностранству.

IX Сајам стипендија под слоганом „*Изабери стипендију по својој мери*“, у организацији Центра за развој каријере и саветовање студената Универзитета у Крагујевцу, биће одржан у четвртак, **19. октобра 2017. године у холу Правног факултета у периоду од 11 до 15 часова**.

Сајам је права прилика да се сви заинтересовани студенти и дипломци Универзитета у Крагујевцу информишу о актуелним конкурсима за стипендије за студије и/или додатно усавршавање у земљи и иностранству, могућностима за студентску размену, волонтирање или обављање стручне праксе у иностранству, условима за учествовање у овим програмима и многим другим појединостима значајним за њихово даље образовање или развој каријере.

Учесници овогодишњег Сајма стипендија су:

1. Министарство омладине и спорта – Фонд за младе таленте Републике Србије
2. Француски институт у Србији (Institut Francais) и Национална агенција за промоцију француског високог образовања у иностранству (Campus France)
3. Немачка служба за академску размену (DAAD)
4. Фондација Темпус - Еразмус + канцеларија у Србији
5. Међународни академски центар
6. Представник универзитета *Politecnico di Milano*
7. Представник универзитета *Ca’ Foscari*
8. Међународна студентска организација AIESEC, Локална канцеларија Крагујевац
9. Међународна студентска организација IFMSA, Локални комитет Крагујевац
10. Интернет портал Stipendije.rs
11. Амбасада Сједињених Америчких Држава у Србији
12. Центар за развој каријере и саветовање студената Универзитета у Крагујевцу - организатор и домаћин Сајма

Посетите Сајам стипендија и уверите се и сами да просечна оцена није увек најбитнији фактор и да постоји стипендија по мери сваког студента!

**САЈАМ СТИПЕНДИЈА - ЧЕТВРТАК 19. ОКТОБАР 2017. ГОДИНЕ**

**ХОЛ ПРАВНОГ ФАКУЛТЕТА 11- 15 часова**